KIRJALLINEN KYSYMYS P-1728/02 esittäjä(t): Carlos Carnero González (PSE) komissiolle. Madridin kaupunginvaltuuston sosialistiryhmän (PSOE-Progresistas) komissiolle tekemä valitus yhteisön lainsäädännön noudattamatta jättämisestä.



Virallinen lehti nro 277 E , 14/11/2002 s. 0241 - 0242



KIRJALLINEN KYSYMYS P-1728/02 esittäjä(t): Carlos Carnero González (PSE) komissiolle (10. kesäkuuta 2002) Aihe: Madridin kaupunginvaltuuston sosialistiryhmän (PSOE-Progresistas) komissiolle tekemä valitus yhteisön lainsäädännön noudattamatta jättämisestä Toukokuun 31. päivänä 2002 kaupunginvaltuutetut Rafael Simancas Simancas ja Isabel Villalonga Elviro tekivät omasta ja Madridin kaupunginvaltuuston sosialistiryhmän (PSOE-Progresistas) puolesta komissiolle valituksen. Valitus koski yhteisön lainsäädännön noudattamatta jättämistä, johon ovat syyllistyneet Espanjan sosiaalitalouden edistämisen ja Euroopan sosiaalirahaston pääosastot, Euroopan sosiaalirahaston hallinnollisen yksikön osasto sekä vastuullisena toimielimenä Espanjan työ- ja sosiaaliministeriö. Valituksen perusteena ovat ESR:n hallinnollisen yksikön tilintarkastustyöryhmän 28. maaliskuuta 2001 aloittamat Madridin työllisyys- ja yrityskoulutusinstituutin (IMEFE) hallinnoimaan asiaan P.O. 940314ES3 liittyvät valvontatoimet, joiden perusteella on laadittu kaksi raporttia. Toinen koskee omin varoin harjoitettua toimintaa (julkistettu 17. joulukuuta 2001), ja toinen on teknisen tuen sopimuksia koskeva raportti, jota ei ole vielä julkistettu. ESR:n hallinnollisen yksikön tilintarkastustyöryhmä on kummankin raportin julkaisija. Ensimmäisestä IMEFElle 20. joulukuuta 2001 tiedoksi annetusta IMEFEn järjestämiä sisäisiä kursseja koskevasta tilapäisraportista käy ilmi, että havaittujen säännönvastaisuuksien takia IMEFEn on palautettava ESR:lle 5 800 000 euroa. IMEFEn ja yritysten välisiin sopimuksiin perustuvia ulkoisia teknisen tuen kursseja koskevaa toista raporttia ei ole julkistettu noudatettaessa säännönmukaista muistutusten käsittelyyn liittyvää menettelyä siksi, että sosiaalitalouden edistämisen ja ESR:n (jonka alainen ESR:n hallinnollinen yksikkö on) pääjohtajan tekemän päätöksen mukaisesti Madridin kaupunginhallitusta on pyydetty tekemään ylimääräinen tilintarkastus, jolla estetään edellä mainitun toisen raportin julkistaminen ja muistutusten tekemiseen liittyvän määräajan alkaminen. Tähän liittyy päätös, jolla tilintarkastuksen tekeminen on annettu tehtäväksi itse kaupunginhallitukselle, joka on asianosainen. Näin voi syntyä tilanne, että ESR:n hallinnollisen yksikön IMEFEstä laatimaa raporttia ei julkisteta, mikä merkitsee sitä, että asiaa koskevaa yhteisön lainsäädäntöä ei noudateta. Minkä arvion komissio tekee Madridin kaupunginvaltuuston sosialistiryhmän (PSOE-Progresistas) tekemästä valituksesta? Jos komissio katsoo paikkansa pitäviksi valituksessa esitetyt kohtuuttomat seikat, mitä seurauksia voi aiheutua sovellettaessa yhteisön lainsäädäntöä? Anna Diamantopouloun komission puolesta antama vastaus (29. heinäkuuta 2002) Espanjan lehdistössä vuoden 2001 alussa julkaistujen tietojen seurauksena Euroopan petostentorjuntavirasto aloitti koordinointia koskevan tutkimuksen, joka liittyi väärinkäytösepäilyihin IMEFE:n (Instituto Madrileño para el Empleo y la Formación Empresarial) hallinnoimissa Euroopan sosiaalirahaston yhteisrahoitusta saavissa toiminnoissa. Siitä lähtien kansallisten viranomaisten kanssa on pidetty säännöllisesti yhteyttä asian seurannan varmistamiseksi. Yhteydenpidon myötä kansalliset viranomaiset ovat toimittaneet IGAE:n (Intervención General de la Administración del Estado) laatiman tarkastusraportin sekä UAFSE:n (Unidad Administradora del Fondo Social Europeo) raportin omista varoista. Komissio odottaa saavansa piakkoin UAFSE:n tarkastusraportin asiantuntija-apua koskevista sopimuksista. Toisaalta Euroopan petostentorjuntavirasto sai 5. kesäkuuta 2002 Madridin kaupunginvaltuuston sosialistiryhmän tekemän valituksen, jonka mukaan Espanjan työministeriö (UAFSE) ei olisi noudattanut yhteisön lainsäädäntöä IMEFE:n hallinnoimien rakennerahastojen osalta. Tutkimus on edelleen käynnissä, ja edellä mainitut seikat sisältyvät kyseiseen tutkimukseen.